ಬಟೂಲ್ ಬೇಗಂ

ಬಟೂಲ್ ಬೇಗಂ ಇವರು ಭಾರತದ ರಾಜಸ್ಥಾನ ರಾಜ್ಯದ ಜೈಪುರದ ಜಾನಪದ ಸಂಗೀತ ಗಾಯಕಿಯಾಗಿದ್ದು, ಮಂದ್ ಮತ್ತು ಭಜನಾ ಹಾಡುಗಳನ್ನು ಹಾಡುತ್ತಾರೆ ಹಾಗೂ ಅಂತರರಾಷ್ಟ್ರೀಯ ಮಟ್ಟದಲ್ಲಿ ಪ್ರಸಿದ್ಧರಾಗಿದ್ದಾರೆ. ಅವರು ಢೋಲ್, ಢೋಲಕ್ ಮತ್ತು ತಬಲಾದಂತಹ ವಾದ್ಯಗಳನ್ನು ನುಡಿಸುತ್ತಾರೆ.

ಜೀವನಚರಿತ್ರೆ
ಬೇಗಂರವರು ರಾಜಸ್ಥಾನದ ದಿದ್ವಾನಾ ಜಿಲ್ಲೆಯ ಕೇರಪ್ ಗ್ರಾಮದಲ್ಲಿ ಜನಿಸಿದರು. ಅವರು ಐದನೇ ತರಗತಿಯಲ್ಲಿ ಶಾಲೆಯಿಂದ ಹೊರಗುಳಿದರು. ಅವರು ರಾಜಸ್ಥಾನದ ಮಿರಾಸಿ ಸಮುದಾಯಕ್ಕೆ ಸೇರಿದವರು. ಮಂದ್ ಹಾಡುವಲ್ಲಿ ಅವರ ಆಸಕ್ತಿಯು ಕುಟುಂಬದ ಸಂಪ್ರದಾಯವಾಗಿದೆ. ಅವರು ಎಂಟನೇ ವಯಸ್ಸಿನಲ್ಲಿ, ತಮ್ಮ ಸ್ನೇಹಿತರೊಂದಿಗೆ ಪ್ರತಿದಿನ ನಾಗೌರ್ನ ಕೇರಾಪ್ ಗ್ರಾಮದಲ್ಲಿರುವ ಠಾಕೂರ್ ಜಿ ಅವರ ದೇವಾಲಯಕ್ಕೆ ಹೋಗುತ್ತಿದ್ದರು. ಇದರಿಂದಾಗಿ, ಅವರು ಭಜನೆಗಳನ್ನು ಹಾಡುವ ಉತ್ಸಾಹವನ್ನು ಬೆಳೆಸಿಕೊಂಡರು. ನಂತರ, ಅವರು ಸ್ವತಃ ಭಜನೆಗಳನ್ನು ಹಾಡಲು ಪ್ರಾರಂಭಿಸಿದರು.

ವೈಯಕ್ತಿಕ ಜೀವನ
ಬೇಗಂರವರು ೧೬ ನೇ ವಯಸ್ಸಿನಲ್ಲಿ ವಿವಾಹವಾದರು. ಅವರು ಮತ್ತು ಬಸ್ ಕಂಡಕ್ಟರ್ ಆಗಿದ್ದ ಅವರ ಪತಿ ಫಿರೋಜ್ ಖಾನ್ ಅವರಿಗೆ ಮೂವರು ಗಂಡು ಮಕ್ಕಳಿದ್ದಾರೆ. ಅವರು ಪ್ರಸ್ತುತ ಜೈಪುರದ ವಿದ್ಯಾಧರ್ ನಗರದಲ್ಲಿ ತಮ್ಮ ಕುಟುಂಬದೊಂದಿಗೆ ವಾಸಿಸುತ್ತಿದ್ದಾರೆ.

ವೃತ್ತಿಜೀವನ
ಮಂದ್ ಮತ್ತು ಭಜನ್ ಶೈಲಿಯ ಜಾನಪದ ಗೀತೆಗಳ ಗಾಯಕಿಯಾದ ಬೇಗಂರವರು, ತಬಲಾ, ಢೋಲಕ್ ಮತ್ತು ಢೋಲ್‌ನಂತಹ ಭಾರತೀಯ ಸಂಗೀತ ವಾದ್ಯಗಳನ್ನು ಸಹ ನುಡಿಸುತ್ತಾರೆ. ಮುಸ್ಲಿಂ ನಂಬಿಕೆಯಲ್ಲಿ ಜನಿಸಿದ ಮತ್ತು ಹಿಂದೂ ಭಜನೆಗಳನ್ನು ಹಾಡಲು ಪ್ರಾರಂಭಿಸಿದ ಬೇಗಂರವರು ತಮ್ಮ ಹಾಡುಗಳ ಮೂಲಕ ಕೋಮು ಏಕತೆಯ ಸಂದೇಶವನ್ನು ಹಾಗೂ ಸೌಹಾರ್ದತೆಯ ಸಂದೇಶವನ್ನು ನೀಡುತ್ತಾರೆ.

ಭಾರತದ ವಿವಿಧ ಹಂತಗಳಲ್ಲದೆ ಬೇಗಂರವರು ಫ್ರಾನ್ಸ್, ಜರ್ಮನಿ, ಟುನೀಶಿಯ, ಇಟಲಿ, ಸ್ವಿಟ್ಜರ್ಲೆಂಡ್, ಯುಎಸ್ ಮತ್ತು ಯುಕೆ ಸೇರಿದಂತೆ ಭಾರತದ ಹೊರಗಿನ ೫೬ ದೇಶಗಳಲ್ಲಿ ಪ್ರದರ್ಶನ ನೀಡಿದ್ದಾರೆ. ಅವರು ವಿವಿಧ ಸಂಸ್ಕೃತಿಗಳ ಫ್ಯೂಷನ್ ಸಂಗೀತವನ್ನು ಪ್ರದರ್ಶಿಸುವ ವಿವಿಧ ಧರ್ಮಗಳ ಕಲಾವಿದರನ್ನು ಒಳಗೊಂಡ ಅಂತರರಾಷ್ಟ್ರೀಯ ಫ್ಯೂಷನ್ ಜಾನಪದ ಸಂಗೀತ ಬ್ಯಾಂಡ್ ಬಾಲಿವುಡ್ ಕ್ಲೆಜ್ಮರ್ನ ಸದಸ್ಯರಾಗಿದ್ದಾರೆ.

ಅವರು ಫ್ರಾನ್ಸ್‌ನಲ್ಲಿ ನಡೆದ ಒಲಿಂಪಿಕ್ಸ್‌ನಲ್ಲಿ ತಮ್ಮ ಗುಂಪಿನ ಬಸಂತ್‌ನ ಇತರ ಜಾನಪದ ಕಲಾವಿದರೊಂದಿಗೆ ಪ್ರದರ್ಶನ ನೀಡಿದರು. ಬೇಗಂರವರು ಪ್ಯಾರಿಸ್‌ನ ಟೌನ್ ಹಾಲ್‌ನಲ್ಲಿ ಪ್ರದರ್ಶನ ನೀಡಿದ ರಾಜಸ್ಥಾನದ ಏಕೈಕ ಮಹಿಳೆಯಾಗಿದ್ದಾರೆ.

ಪ್ರಶಸ್ತಿಗಳು ಮತ್ತು ಗೌರವಗಳು
೨೦೨೨ ರ ಅಂತರರಾಷ್ಟ್ರೀಯ ಮಹಿಳಾ ದಿನದಂದು ಬಟೂಲ್ ಬೇಗಂ ಅವರಿಗೆ ೨೦೨೧ ರ ನಾರಿ ಶಕ್ತಿ ಪುರಸ್ಕಾರವನ್ನು ನೀಡಲಾಯಿತು. ಜನವರಿ ೨೦೨೫ ರಲ್ಲಿ, ಅವರು ಪದ್ಮಶ್ರೀ ಪ್ರಶಸ್ತಿಯನ್ನು ಪಡೆದರು. ಬೇಗಂ ಅವರನ್ನು ಫ್ರಾನ್ಸ್ ಮತ್ತು ಟುನೀಶಿಯ ಸರ್ಕಾರಗಳು ಗೌರವಿಸಿವೆ. ಅಂತರರಾಷ್ಟ್ರೀಯ ಮಹಿಳಾ ದಿನ ೨೦೨೧ ರಂದು, ಅವರು ಗೋಪಿಯೋ ಅಚೀವರ್ಸ್ ಪ್ರಶಸ್ತಿ - ೨೦೨೧ ಮತ್ತು ಸರ್ಟಿಫಿಕೇಟ್ ಆಫ್ ಎಕ್ಸಲೆನ್ಸ್ ಪ್ರಶಸ್ತಿಯನ್ನು ಪಡೆದರು.

ಉಲ್ಲೇಖಗಳು

ವರ್ಗ:ಸ್ತ್ರೀವಾದ ಮತ್ತು ಜಾನಪದ ಸಂಪಾದನೋತ್ಸವ ೨೦೨೫ ಸ್ಪರ್ಧಾ ಲೇಖನ
ವರ್ಗ:ಮಹಿಳೆ
ವರ್ಗ:ಜನಪದ ಗಾಯಕರು